Uznesenie Európskeho parlamentu z 15. marca 2007 o obmedzeniach regionálnej politiky vyplývajúcich z ostrovného charakteru, prírodných a hospodárskych podmienok (2006/2106(INI))



Úradný vestník 301 E , 13/12/2007 S. 0244 - 0248



P6_TA(2007)0082 Obmedzenia regionálnej politiky vyplývajúce z ostrovného charakteru, prírodných a hospodárskych podmienok Uznesenie Európskeho parlamentu z 15. marca 2007 o obmedzeniach regionálnej politiky vyplývajúcich z ostrovného charakteru, prírodných a hospodárskych podmienok (2006/2106(INI)) Európsky parlament, - so zreteľom na nariadenia, ktorými sa riadia štrukturálne fondy na obdobie rokov 2007 až 2013, - so zreteľom na rozhodnutie Rady 2006/702/ES zo 6. októbra 2006 o strategických usmerneniach Spoločenstva o súdržnosti [1], - so zreteľom na závery zasadnutia Európskej Rady v Seville z 21. a 22. júna 2002, - so zreteľom na závery zasadnutia Európskej rady v Bruseli zo 14. a 15. decembra 2006, - so zreteľom na svoje uznesenie z 2. septembra 2003 o štrukturálne znevýhodnených regiónoch (ostrovoch, horských regiónoch, regiónoch s nízkou hustotou obyvateľstva) v kontexte politiky súdržnosti a ich inštitucionálnych vyhliadok [2], - so zreteľom na stanovisko Výboru regiónov z 13. marca 2002 o problémoch ostrovných regiónov v Európskej únii v kontexte rozšírenia [3], - so zreteľom na stanovisko Výboru regiónov zo 7. júla 2005 o preskúmaní usmernení o regionálnej štátnej pomoci [4], - so zreteľom na článok 45 rokovacieho poriadku, - so zreteľom na správu Výboru pre regionálny rozvoj (A6-0044/2007), A. keďže Európsky parlament často upozorňuje na kritickú situáciu ostrovov, ktoré trpia v dôsledku nahromadenia nevýhod, a zdôrazňuje potrebu pomôcť im prekonať tieto ťažkosti a znížiť regionálne rozdiely, B. keďže pojmy okrajová poloha a ostrovná poloha by sa nemali navzájom zamieňať, napriek tomu, že veľa regiónov s okrajovou polohou sú tiež ostrovy; keďže konkrétne ustanovenia článku 299 Zmluvy o ES, ktoré predstavujú pevný právny základ pre opatrenia, ktoré je nutné prijať na zabezpečenie účinnej pomoci vo forme kompenzácie odľahlým regiónom, sa musia rozlišovať od ustanovení článku 158 Zmluvy o ES a od Vyhlásenia o ostrovných regiónoch obsiahnutého v Amsterdamskej zmluve, ktoré nikdy neboli predmetom vykonávacích ustanovení, v dôsledku čoho existuje nerovnomerný hospodársky vývoj medzi jadrom EÚ na jednej strane a ostrovmi na jej okraji na strane druhej, C. keďže súdržnosť ako jeden z hlavných cieľov EÚ sa zameriava na zaistenie mnohostranne zameraného a harmonického rozvoja prostredníctvom znižovania regionálnych nerovností a odstraňovania prekážok rozvoja vrátane prekážok, ktoré súvisia s prírodnými a zemepisnými znevýhodneniami, D. keďže zásada územnej súdržnosti bola ešte viac posilnená v nariadeniach o štrukturálnych fondoch na roky 2007 až 2013 a keďže táto zásada tvorí neoddeliteľnú súčasť politiky súdržnosti, ktorá by sa mala v budúcnosti zachovať a posilniť a ktorej cieľom je mnohostranne zameraná integrácia územia EÚ, aby tým zabezpečila rovnaké príležitosti pre všetky regióny a ich obyvateľstvo, E. keďže nezákonné prisťahovalectvo po mori je jedným z hlavných problémov, ktorým EÚ čelí, a keďže v minulom roku bol migračný tlak na vonkajšie námorné hranice EÚ obzvlášť intenzívny, a to najmä na ostrovy v Stredozemnom mori, ktoré musia niesť neprimeranú záťaž iba v dôsledku ich zemepisnej polohy, F. keďže Európska rada na zasadnutí v Bruseli 14. a 15. decembra 2006 zdôraznila, že potreby prisťahovalectva je potrebné riešiť globálne a že doterajšie vyvinuté úsilie je potrebné zdvojnásobiť, najmä v niektorých ostrovných regiónoch EÚ, pretože tieto regióny tvoria námorné hranice EÚ a migračné trasy, 1. je presvedčený, že ostrovná poloha je zároveň geokultúrnym znakom predstavujúcim potenciál, ktorý možno využiť v rámci rozvojovej stratégie, ako aj trvalým znevýhodnením, ktoré situáciu ešte viac sťažuje, pokiaľ ide o konkurencieschopnosť týchto regiónov; 2. uznáva, že do nových nariadení o štrukturálnych fondoch na obdobie 2007 až 2013 bolo začlenených mnoho konkrétnych ustanovení v prospech štrukturálne znevýhodnených regiónov; ľutuje však, že Rada neprijala ďalšie dôležité návrhy Európskeho parlamentu, akým je napríklad možnosť zvýšenia miery spolufinancovania pre oblasti postihnuté viac ako jedným zemepisným alebo prírodným znevýhodnením; 3. vyzýva Komisiu, vzhľadom na programovacie obdobie 2007 až 2013 týkajúce sa operačných programov ostrovných regiónov vrátane tých, ktoré spadajú pod cieľ 2, aby využila všetky prostriedky a umožnila im vykonať opatrenia súvisiace s infraštruktúrnymi prácami, ktoré sú veľmi potrebné; 4. víta dôraz, ktorý sa kladie na územné hľadisko politiky súdržnosti v strategických usmerneniach Komisie o súdržnosti na roky 2007 až 2013; poukazuje najmä na to, že podporovanie hospodárskej diverzifikácie oblastí s prírodnými znevýhodneniami patrí medzi priority pre nasledujúce programovacie obdobie; nalieha preto na riadiace orgány zainteresovaných členských štátov, aby túto prioritu plne zohľadnili pri príprave svojich národných strategických referenčných rámcov a operačných programov; 5. vyzýva Komisiu, aby v štvrtej správe o súdržnosti venovala osobitnú pozornosť situácii ostrovov a iných štrukturálne znevýhodnených regiónov a túto situáciu riešila; 6. vyzýva Komisiu, aby v súvislosti s pracovným programom Monitorovacej siete pre európske územné plánovanie (ESPON) venovala osobitnú pozornosť situácii regiónov a najmä ostrovov, ktoré musia čeliť prírodným znevýhodneniam; domnieva sa, že riadna a dôkladná znalosť situácie na ostrovoch je nevyhnutným predpokladom primeraného zohľadňovania osobitostí ostrovov; naliehavo vyzýva členské štáty, aby vytvorili konkrétne mechanizmy umožňujúce zhromažďovanie príslušných údajov o ostrovoch na miestnej úrovni, ktoré budú následne postúpené (ESPON); 7. vyzýva Komisiu, aby aktualizovala štatistické informácie týkajúce sa ostrovov, ktoré získala na základe štúdií uskutočnených v roku 2003; domnieva sa, že ďalšia činnosť by mala byť zameraná na definovanie relevantnejších štatistických ukazovateľov, ktoré umožnia lepšie porozumieť štatistickému obrazu o úrovni rozvoja a uspokojivo porozumieť problematike regiónov, ktoré sú zemepisne a prírodne znevýhodnené, a najmä regiónov, ktorých ťažkosti sú nahromadené, ako sú napríklad pohoria, zoskupenia ostrovov a prípady dvojitej ostrovnej polohy; zdôrazňuje, že tieto ukazovatele by mali umožniť aj lepšie zhodnotiť rozdiely medzi týmito regiónmi a zvyšnou časťou EÚ, ako aj nerovnosti, ktoré existujú medzi týmito regiónmi; vyzýva Komisiu, aby tieto ukazovatele pravidelne zaznamenávala a podávala o nich správu spolu s uvedením príkladov najlepších postupov; 8. oceňuje skutočnosť, že Komisia zdôrazňuje osobitnú situáciu ostrovov a okrajových regiónov v usmerneniach regionálnej pomoci na roky 2007 až 2013 a v usmerneniach o štátnej pomoci a investíciách rizikového kapitálu pre malé a stredné podniky; domnieva sa však, že na uspokojivé riešenie trvalého znevýhodnenia takýchto území by mala byť povolená zvýšená flexibilita pri realizácii terajších a budúcich politík štátnej pomoci, pretože bez tejto flexibility by došlo k neprijateľnému narušeniu trhu v rámci EÚ; žiada Komisiu, aby prehodnotila svoj prístup a lepšie zohľadnila potrebu ostrovov mať prístup k vnútornému trhu za rovnakých podmienok ako regióny na pevnine; v tejto súvislosti sa domnieva, že zlepšenie dopravných spojení by malo predstavovať prioritné opatrenie v tejto oblasti, najmä v prípade prístavov a letísk; 9. vyzýva Komisiu, aby preskúmala možnosti na povolenie štátnej pomoci ostrovným regiónom, kde náklady na pohonné látky a energie jednoznačne nepriaznivo vplývajú na konkurencieschopnosť miestnych spoločenstiev; ďalej poznamenáva, že významné výkyvy v cenách pohonných látok môžu výrazne narušiť dopravu medzi ostrovnými regiónmi a pevninovou Európou; domnieva sa, že v budúcich usmerneniach pre štátnu regionálnu pomoc by sa mal režim, ktorý umožňuje operačnú pomoc, rozšíriť na všetky ostrovné regióny, ktoré nie sú ostrovnými štátmi alebo vnútrozemskými ostrovmi; 10. vyzýva Komisiu, aby pravidelne vykonávala a predkladala Európskemu parlamentu štúdiu o "vyhodnotení osobitných potrieb" ostrovných regiónov, ktorá zohľadní otázky majúce pre ostrovy osobitný význam, a aby navrhla opatrenia na ich riešenie; domnieva sa, že takéto vyhodnotenie by malo byť zamerané najmä na vplyv realizácie regionálnej politiky na ostrovy vrátane dopadu na úroveň investícií, na rozšírenie hospodárskych činností, nezamestnanosť, dopravnú infraštruktúru (najmä prístavy a letiská), environmentálne tlaky a celkovú úroveň hospodárskej a sociálnej integrácie ostrovov v rámci vnútorného trhu; 11. vyzýva členské štáty, aby zaistili účinnú ochranu osobitných environmentálnych, kultúrnych a sociálnych charakteristík ostrovných regiónov pomocou opatrení, akými sú napríklad vypracovanie vhodných plánov regionálneho rozvoja a kontrolovanie výstavby a stavebnej činnosti, a okrem toho aby v spolupráci s Komisiou prijali integrované programy na ochranu kultúrneho dedičstva a environmentálnych zdrojov; 12. súhlasí s medziodvetvovým prístupom k realizácii politík Spoločenstva, ako sa to odráža v Zelenej knihe Komisie nazvanej "Budúcnosť námornej politiky Únie: Európska vízia pre oceány a moria", a trvá na tom, aby bol tento prístup použitý hlavne pre ostrovy, ktoré tvoria základnú časť námorného rozmeru Európy; vyzýva Komisiu, aby rozšírila medziodvetvový prístup na ďalšie politiky tak, aby zohľadnili osobitné okolnosti ostrovných regiónov, čím by sa podporila schopnosť týchto regiónov úplne sa začleniť a podieľať sa na výhodách vnútorného trhu a lisabonskej stratégie; 13. upozorňuje osobitne na ostrovy ďaleko od veľkých centier osídlenia, ktoré sa preto stretávajú s ťažkosťami v prístupe a poskytovaní služieb a znášajú vyššie náklady, najmä v súvislosti s dopravou, čo im spôsobuje konkurenčnú nevýhodu; 14. podporuje vynaložené úsilie o holistickú námornú politiku Spoločenstva, ktorá bude presahovať právne hranice EÚ, a to tým, že vďaka výhodnej geopolitickej polohe ostrovov Spoločenstva vytvorí silné obchodné, hospodárske a politické vzťahy a technickú spoluprácu (výmena poznatkov a skúseností) so susednými krajinami na základe medzinárodného námorného práva, vzájomnej úcty a prospechu; 15. domnieva sa, že ostrovy čelia vyšším ako priemerným výdavkom na osobu, pokiaľ ide o dopravu a environmentálnu infraštruktúru a tiež z dôvodu svojich energetických potrieb, a často je pre ne ťažšie zaviesť určité časti európskeho práva (acquis), ktoré možno celkom nezohľadnilo ich osobitosti; vyzýva preto Komisiu, aby prijala flexibilnejší prístup voči ostrovom pri vypracovaní politiky a právnych predpisov, zavedenie ktorých môže byť pre ostrovy obzvlášť ťažké; 16. žiada Komisiu, aby zriadila v rámci generálneho riaditeľstva pre regionálnu politiku správnu jednotku pre ostrovy popri súčasnej správnej jednotke pre najvzdialenejšie regióny, na zaistenie toho, aby boli osobitné charakteristiky a potreby ostrovov a ich trvalého a sezónneho obyvateľstva systematicky zohľadnené v rozvoji politík, ktoré sú zamerané na dosiahnutie sociálnej, hospodárskej a územnej súdržnosti a v realizačných opatreniach, najmä v oblastiach dopravy, energetiky, zabezpečenia primeraných dodávok vody, sledovania regionálnych pohraničných oblastí a ochranu krehkého ostrovného životného prostredia; 17. želá si, aby Komisia ešte viac využívala možnosť, ktorú ponúka Zmluva o ES, prispôsobovať politiky Spoločenstva, v prípade ktorých možno očakávať negatívny účinok na hospodársky, sociálny a územný rozvoj týchto regiónov, s cieľom čo najviac riešiť hlavné problémy, ktoré špecificky postihujú každý región alebo skupinu ostrovných regiónov; 18. domnieva sa, že by sa mala venovať osobitná pozornosť tým oblastiam hospodárskych činností, ktoré sú na ostrovoch najrozšírenejšie, najmä poľnohospodárstvu, rybnému hospodárstvu, cestovnému ruchu a remeslám; vyzýva preto Komisiu, aby zaistila, že jej politické iniciatívy budú čoraz viac zohľadňovať osobitné potreby ostrovov v týchto oblastiach; 19. vyzýva Komisiu, aby preskúmala, aké zmeny je potrebné vykonať na kritériách testu "trhového investora" z hľadiska štátnej pomoci, aby odrážali realitu života na ostrovoch a v iných vzdialených regiónoch, kde sa možno nepodarí nájsť alebo vyhodnotiť trhového investora z dôvodu jeho neexistencie v danej oblasti; rovnako je veľmi nepravdepodobné, že sa podarí dosiahnuť priemernú návratnosť v danom odvetví kvôli malej veľkosti a vzdialenosti trhov, v dôsledku čoho nemôže priniesť tento test v prípade vzdialených ostrovov uspokojujúce výsledky; 20. vyzýva Komisiu, aby podrobne preskúmala vplyv klimatických zmien na ostrovné regióny a najmä na zhoršenie terajších problémov, akým je napríklad sucho, a aby v spolupráci s členskými štátmi presadzovala rozvoj a používanie vhodných technológií alebo iných opatrení na riešenie týchto problémov; 21. vyzýva Komisiu, aby opätovne preskúmala podmienky týkajúce sa verejných zmlúv, pokiaľ ide o dopravu, s cieľom odstrániť všetky prekážky ohľadom povinnosti poskytovať službu vo verejnom záujme, čím sa uľahčí dopravné spojenie s ostrovnými regiónmi; 22. vyzýva Komisiu, aby prednostne riešila zabezpečenie dodávok energií na ostrovy a financovanie rozvoja a realizácie projektov na výrobu energie použitím nových technológií a obnoviteľných zdrojov energie a aby presadzovala efektívne využívanie energie so zreteľom na ochranu životného prostredia a zachovanie prírodných krás; 23. podporuje ostrovné spoločenstvá, aby využívali euroregióny alebo podobné európske siete na riadenie medziregionálnej spolupráce, na výmenu osvedčených postupov, ako aj na vypracovanie cezhraničných projektov a lepšie začlenenie ostrovných spoločenstiev do hospodárskych oblastí, ktoré ich obklopujú; 24. povzbudzuje ostrovné spoločenstvá, aby využívali finančné a riadiace možnosti v rámci programu JASPERS (Program spoločnej pomoci na podporu projektov v európskych regiónoch) a programu JEREMIE (Program spoločných európskych zdrojov pre mikropodniky až stredné podniky) s cieľom čo najlepšie využiť dostupné zdroje regionálneho rozvoja a podporiť rast mikropodnikov, malých a stredných podnikov a popritom povzbudiť diverzifikáciu ostrovných hospodárstiev a podporiť kľúčový rast prostredníctvom trvalo udržateľného rozvoja; takisto podporuje uplatňovanie iniciatívy "lepšej tvorby práva" na miestnej, regionálnej, vnútroštátnej a európskej úrovni s cieľom okrem iného zjednodušiť administratívne požiadavky, najmä pokiaľ ide o predkladanie a hodnotenie žiadostí o finančnú pomoc; 25. oceňuje pozitívne výsledky, ktoré sa dosiahli v súvislosti s prvým použitím európskych prostriedkov na účely pohraničných kontrol, a víta nedávny návrh nariadenia Európskeho parlamentu a Rady, ktorým sa vytvára mechanizmus na zriadenie rýchlych pohraničných zásahových tímov (KOM(2006)0401) predložený Komisiou s cieľom zabezpečiť operačnú a technickú pomoc každému členskému štátu, ktorý o ňu požiada; je však presvedčený, že činnosti takýchto tímov budú účinné iba vtedy, ak sa pri stanovení ich právomoci náležite zohľadnia právomoci Európskej agentúry pre riadenie operačnej spolupráce na vonkajších hraniciach (FRONTEX); nalieha na Komisiu, aby preskúmala potrebu vytvorenia Európskeho úradu pre pobrežnú hliadku, ktorý by poskytoval týmto regiónom pomoc a zároveň členským štátom pomáhal pri monitorovaní vonkajších hraníc EÚ; 26. opätovne vyjadruje svoju podporu všetkým podnetom a činnostiam vykonaných agentúrou FRONTEX a požaduje, aby agentúra neustále monitorovala vplyv nezákonného prisťahovalectva na ostrovné spoločenstvá; vyzýva Komisiu a agentúru FRONTEX, aby podnikli urýchlené kroky na podporu ostrovov s cieľom zmierniť bezprostredný tlak spojený s riešením tohto problému a zabezpečili pri tom náležité dodržiavanie ľudských práv; vyzýva Radu a Komisiu, aby zabezpečili uvoľnenie požadovaných zdrojov pre rýchlu a účinnú akciu; zdôrazňuje ďalej význam silnejšej a užšej koordinácie a spolupráce medzi ostrovmi a potrebu väčšieho zapojenia týchto regiónov do boja proti nezákonnému prisťahovalectvu; 27. vyzýva Komisiu, aby kládla mimoriadny dôraz na rozvoj širokopásmového pripojenia a presadzovala opatrenia na riešenie osobitných ťažkostí pri poskytovaní služieb v ostrovných regiónoch, akými sú napríklad zdravotná starostlivosť a internetové lekárske služby, elektronická správa a služby občanom; 28. domnieva sa, že cestovný ruch predstavuje pre väčšinu ostrovov hlavný zdroj bohatstva, ktorý má priamy vplyv na rozvoj ostatných odvetví (poľnohospodárstvo, obchod, služby, rybné hospodárstvo), a že je nevyhnutné zaviesť integrovanú politiku, ktorá zabezpečí trvalú udržateľnosť ostrovného cestovného ruchu; je presvedčený, že táto politika musí byť sprevádzaná dobre zorganizovanou európskou informačnou kampaňou orientovanou na európskych občanov prostredníctvom vytvorenia označenia kvality a ostrovného pôvodu a vytvorenia alebo ďalšieho rozvoja ostatných odvetví činnosti na ostrovoch; preto vyzýva Komisiu, aby uskutočnila medziodvetvovú analýzu venujúcu osobitnú pozornosť možnostiam podpory trvalo udržateľného cestovného ruchu v regionálnych stratégiách pre ostrovy, ktoré sú vzdialené od centier osídlenia; 29. navrhuje, aby Komisia a ostatné inštitúcie vyhlásili rok 2010 za európsky rok ostrovov; 30. poveruje svojho predsedu, aby toto uznesenie postúpil Rade a Komisii. [1] Ú. v. EÚ L 291, 21.10.2006, s. 11. [2] Ú. v. EÚ C 76 E, 25.3.2004, s. 111. [3] Ú. v. ES C 192, 12.8.2002, s. 42. [4] Ú. v. EÚ C 31, 7.2.2006, s. 25. --------------------------------------------------